Den Europæiske Centralbanks retningslinje

af 13. september 2001

om fastsættelse af visse bestemmelser om forhåndsudsendelse af eurosedler uden for euroområdet

(ECB/2001/8)

(2001/703/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til traktaten om oprettelse af Det Europæiske Fællesskab, særlig artikel 106, stk. 1, samt artikel 16 i statutten for Det Europæiske System af Centralbanker og Den Europæiske Centralbank, og

ud fra følgende betragtninger:

(1) I overensstemmelse med artikel 10 i Rådets forordning (EF) nr. 974/98 af 3. maj om indførelse af euroen(1) "... sætter ECB og de deltagende medlemsstaters centralbanker pengesedler denomineret i euro i omløb" fra den 1. januar 2002.

(2) Retningslinje ECB/2001/1 af 10. januar 2001 om fastsættelse af visse bestemmelser om overgangen til eurosedler og -mønter i 2002(2) tillader under visse betingelser udsendelse på forhånd ("frontloading") af eurosedler til kreditinstitutter, som er godkendt til eurosystemets pengepolitiske operationer. Retningslinjen tillader desuden i begrænset omfang forhåndsudsendelse til tredjepart ("sub-frontloading"), henholdsvis til i) kreditinstitutter, som er beliggende uden for euroområdet, og som er datterselskaber af kreditinstitutter, hvis væsentligste forretningsområde er inden for euroområdet, og til ii) andre kreditinstitutter, som hverken har deres vedtægtsmæssige hjemsted eller deres hovedkontor inden for euroområdet.

(3) Udsendelse på forhånd til centralbanker uden for euroområdet vil kunne bidrage til en gnidningsløs overgang til eurosedler og -mønter, hvorfor forhåndsudsendelse til centralbanker uden for euroområdet og deres efterfølgende udsendelse til tredjepart i form af kreditinstitutter inden for deres jurisdiktion bør tillades under visse betingelser.

(4) Endvidere kan de distributionskanaler, som findes hos kreditinstitutter uden for euroområdet, som er specialiseret i engrosforsyning af pengesedler til andre kreditinstitutter, også benyttes til brug for overgangen til eurosedler og -mønter, og dermed bidrage til en gnidningsløs overgang, og udsendelse på forhånd til disse institutter samt deres efterfølgende forhåndsudsendelse til andre kreditinstitutter uden for euroområdet bør derfor tillades under visse betingelser.

(5) For at overholde artikel 10 i forordning (EF) nr. 974/98 må udsendelse på forhånd og udsendelse på forhånd til tredjeparter ikke indebære førtidigt omløb af eurosedler blandt offentligheden. Betingelserne for forhåndsudsendelse til centralbanker uden for euroområdet og til kreditinstitutter uden for euroområdet, som er specialiseret i engrosforsyning af pengesedler til andre kreditinstitutter må derfor indeholde begrænsninger for at undgå, at eurosedler kommer i omløb før den 1. januar 2002.

(6) Udsendelse på forhånd til centralbanker uden for euroområdet og til kreditinstitutter uden for euroområdet, som er specialiseret i engrosforsyning af pengesedler til andre kreditinstitutter, indebærer finansielle risici for de centralbanker (NCB'er), som udsender på forhånd, og derfor må både centralbanker og specialiserede kreditinstitutter stille sikkerhed over for den pågældende forhåndsudsendende NCB, som angives i euro, medmindre andet er aftalt.

(7) Centralbanker uden for euroområdet og kreditinstitutter uden for euroområdet, som er specialiseret i engrosforsyning af pengesedler, er ikke modparter i eurosystemets operationer, og de må derfor afvikle betaling for de forhåndsudsendte beløb den første bankdag i 2002.

(8) Betingelserne i denne retningslinje vedrørende udsendelse på forhånd og udsendelse på forhånd til tredjeparter må indgå som en del af de juridiske aftaler, som NCB'erne træffer med modtagende centralbanker uden for euroområdet og specialiserede kreditinstitutter uden for euroområdet. Den Europæiske Centralbank (ECB) bør af hensyn til koordineringen underrettes på forhånd om anmodninger om forhåndsudsendelse.

(9) Det anerkendes, at selvom de deltagende medlemsstater har hovedansvaret for at sætte udstedelsen af euromønter i system, spiller NCB'erne en væsentlig rolle med hensyn til at sætte euromønter i omløb. Det anbefales derfor, at NCB'erne anvender bestemmelserne i denne retningslinje på euromønter. En sådan anvendelse er sekundær og skal ske inden for den ordning, som er fastlagt af de kompetente nationale myndigheder. Det bemærkes i denne forbindelse, at forordning (EF) nr. 974/98 og særlig artikel 11 under alle omstændigheder gælder.

(10) I medfør af artikel 12.1 og 14.3 i statutten for Det Europæiske System af Centralbanker og Den Europæiske Centralbank udgør ECB's retningslinjer en integrerende del af fællesskabsretten -

VEDTAGET FØLGENDE RETNINGSLINJE:

Artikel 1

Definitioner

I denne retningslinje forstås ved:

- "kreditinstitutter": institutter som defineret i artikel 1, stk. 1, i Europa-Parlamentets og Rådets direktiv 2000/12/EF af 20. marts 2000 om adgang til at optage og udøve virksomhed som kreditinstitut(3), som ændret ved direktiv 2000/28/EF(4)

- "specialiserede kreditinstitutter uden for euroområdet": kreditinstitutter, som i) hverken har deres vedtægtsmæssige hjemsted eller deres hovedkontor inden for euroområdet, og ii) er specialiseret i engrosforsyning af pengesedler til andre kreditinstitutter

- "national centralbank": NCB i en medlemsstat inden for euroområdet

- "euroområdet": de deltagende medlemsstaters område

- "centralbanker uden for euroområdet": centralbanker og monetære myndigheder i ikke-deltagende medlemsstater såvel som tredjelande

- "udsendelse på forhånd (frontloading)": NCB'ers fysiske levering af eurosedler til centralbanker uden for euroområdet samt til specialiserede kreditinstitutter uden for euroområdet i perioden fra 1. til 31. december 2001

- "udsendelse på forhånd til tredjepart (sub-frontloading)": levering af forhåndsudsendte eurosedler fra centralbanker uden for euroområdet eller fra specialiserede kreditinstitutter uden for euroområdet til kreditinstitutter i perioden fra 1. til 31. december 2001.

Artikel 2

Udsendelse på forhånd til centralbanker uden for euroområdet

NCB'er er berettigede til at udsende eurosedler på forhånd til centralbanker uden for euroområdet under forudsætning af, at kontrakten mellem dem indeholder følgende betingelser:

a) Udsendelse på forhånd til centralbanker uden for euroområdet må først ske fra 1. december 2001.

b) Centralbanker uden for euroområdet må ikke sætte forhåndsudsendte eurosedler i cirkulation før den 1. januar 2002, kl. 0.00 lokal tid.

c) Centralbanker uden for euroområdet skal opbevare de forhåndsudsendte eurosedler, som forbliver den pågældende forhåndsudsendende NCB's ejendom, sikkert for at undgå tyveri, røveri eller skade, og de skal som minimum afdække sådanne risici ved at tegne tilstrækkelig forsikring eller på anden hensigtsmæssig måde.

d) Centralbanker uden for euroområdet skal afvikle betalingen for forhåndsudsendte eurosedler den 2. januar 2002.

e) Centralbanker uden for euroområdet skal stille tilstrækkelig sikkerhed over for NCB'erne for beløbet af de forhåndsudsendte eurosedler fra tidspunktet for forhåndsudsendelsen. Sådan sikkerhed skal stilles i form af genkøbsordninger eller pant. Den skal angives i euro, medmindre andet aftales. Depositum i form af kontanter eller på anden måde, som NCB'erne finder hensigtsmæssig, kan også anvendes som godkendt sikkerhed. Tilstrækkelig sikkerhedsstillelse skal opretholdes, indtil der er sket fuld og endelig afvikling af betaling fra centralbankerne uden for euroområdet til den pågældende NCB.

f) Centralbanker uden for euroområdet må kun forhåndsudsende eurosedler til tredjepart i form af kreditinstitutter, som har deres hovedkontor eller vedtægtsmæssige hjemsted inden for deres jurisdiktion. En sådan forhåndsudsendelse til tredjepart skal overholde følgende betingelser:

- Forhåndsudsendelse til tredjepart skal kun kunne ske fra 1. december 2001.

- De modtagende kreditinstitutter må ikke forhåndsudsende til anden tredjepart eller på anden måde disponere over forhåndsudsendte pengesedler før den 1. januar 2002, kl. 0.00 lokal tid.

- De modtagende kreditinstitutter skal opbevare de forhåndsudsendte eurosedler sikkert for at undgå tyveri, røveri eller skade, og de skal afdække sådanne risici ved at tegne tilstrækkelig forsikring eller på anden hensigtsmæssig måde.

- Centralbanker uden for euroområdet skal til enhver tid have ret til at efterse og kontrollere de forhåndsudsendte eurosedler og ligeledes opfyldelsen af de to nævnte betingelser med hensyn til ikke at foretage dispositioner og med hensyn til sikker opbevaring.

- De modtagende kreditinstitutter skal tage nødvendige forholdsregler mod hvidvaskning af penge i forbindelse med de forhåndsudsendte eurosedler.

- Forskrifter eller aftaler, som centralbanker uden for euroområdet træffer med modtagende kreditinstitutter, skal pålægge kreditinstituttet en bod på 10 % af værdien af de forhåndsudsendte eurosedler, såfremt det overtræder en eller flere af ovennævnte forpligtelser. De nævnte forskrifter eller aftaler skal angive modtageren af en sådan bod, der betales til den centralbank uden for euroområdet, som har forhåndsudsendt til pågældende tredjemand, og af centralbanken videresendes til vedkommende forhåndsudsendende NCB.

g) Centralbanker uden for euroområdet skal på anmodning give den forhåndsudsendende NCB oplysning om identiteten af de tredjeparter, som de har forhåndsudsendt til, samt om beløbet af forhåndsudsendte sedler for hver enkelt tredjepart. NCB'erne skal behandle sådanne oplysninger fortroligt, og oplysningerne må kun benyttes til kontrol af, af centralbankerne uden for euroområdet opfylder deres kontraktmæssige forpligtelser over for den pågældende NCB, som har forhåndsudsendt.

h) Centralbanker uden for euroområdet skal i alle tilfælde tage nødvendige forholdsregler mod hvidvaskning af penge i forbindelse med forhåndsudsendte eurosedler.

Artikel 3

Udsendelse på forhånd til specialiserede kreditinstitutter uden for euroområdet

NCB'er er berettigede til at udsende eurosedler på forhånd til specialiserede kreditinstitutter uden for euroområdet under forudsætning af, at kontrakten mellem dem indeholder følgende minimumsbetingelser.

a) Udsendelse på forhånd til specialiserede kreditinstitutter uden for euroområdet skal først kunne ske fra 1. december 2001, og de nævnte specialiserede kreditinstitutter må ikke sætte de forhåndsudsendte eurosedler i cirkulation før den 1. januar 2002, kl. 0.00 lokal tid.

b) De specialiserede kreditinstitutter uden for euroområdet skal opbevare de forhåndsudsendte eurosedler sikkert for at undgå tyveri, røveri eller skade, og de skal som minimum afdække sådanne risici ved at tegne tilstrækkelig forsikring eller på anden hensigtsmæssig måde.

c) Specialiserede kreditinstitutter uden for euroområdet skal afvikle betaling for de forhåndsudsendte eurosedler den 2. januar 2002.

d) Specialiserede kreditinstitutter uden for euroområdet skal stille tilstrækkelig sikkerhed over for NCB'erne for beløbet af de forhåndsudsendte eurosedler fra tidspunktet for forhåndsudsendelsen. Sådan sikkerhed skal stilles i form af genkøbsordninger eller pant. Den skal angives i euro, medmindre andet aftales. Depositum i form af kontanter eller på anden måde, som NCB'erne finder hensigtsmæssig, kan også anvendes som godkendt sikkerhed. Tilstrækkelig sikkerhedsstillelse skal opretholdes, indtil der er sket fuld og endelig afvikling af betaling fra de specialiserede kreditinstitutter uden for euroområdet til den pågældende NCB.

e) Specialiserede kreditinstitutter uden for euroområdet skal på anmodning give den forhåndsudsendende NCB oplysning om identiteten af de tredjeparter, som de har forhåndsudsendt til, samt om beløbet af forhåndsudsendte sedler for hver enkelt tredjepart. NCB'erne skal behandle sådanne oplysninger fortroligt, og oplysningerne må kun benyttes til kontrol af, at specialiserede kreditinstitutter uden for euroområdet opfylder deres kontraktmæssige forpligtelser over for vedkommende forhåndsudsendende NCB. Specialiserede kreditinstitutter uden for euroområdet skal i alle tilfælde tage nødvendige forholdsregler mod hvidvaskning af penge i forbindelse med forhåndsudsendte eurosedler.

f) Specialiserede kreditinstitutter uden for euroområdet skal betale en bod på 10 % af værdien af de forhåndsudsendte eurosedler, såfremt de overtræder en eller flere af deres forpligtelser i henhold til denne artikel, uanset om overtrædelsen begås af dem selv eller af de kreditinstitutter som tredjeparter, som de har forhåndsudsendt til i overensstemmelse med litra g) nedenfor. En sådan bod tilfalder vedkommende forhåndsudsendende NCB.

g) Specialiserede kreditinstitutter uden for euroområdet er berettiget til at udsende eurosedler på forhånd til tredjeparter i form af kreditinstitutter uden for euroområdet på følgende betingelser:

- Forhåndsudsendelse til tredjepart skal kun kunne ske fra 1. december 2001.

- Specialiserede kreditinstitutter uden for euroområdet skal sikre, at eurosedler, som er forhåndsudsendt til dem, ikke bringes i cirkulation af de modtagende kreditinstitutter, som de har forhåndsudsendt til som tredjepart, før den 1. januar 2002, kl. 0.00 lokal tid.

- De modtagende kreditinstitutter skal opbevare de forhåndsudsendte eurosedler sikkert for at undgå tyveri, røveri eller skade, og de skal afdække sådanne risici ved at tegne tilstrækkelig forsikring eller på anden hensigtsmæssig måde.

- De modtagende kreditinstitutter uden for euroområdet skal tage nødvendige forholdsregler mod hvidvaskning af penge i forbindelse med forhåndsudsendte eurosedler.

- De aftaler, som specialiserede kreditinstitutter uden for euroområdet træffer med modtagende kreditinstitutter, skal pålægge kreditinstituttet en bod på 10 % af værdien af de forhåndsudsendte eurosedler, såfremt det overtræder en eller flere af ovennævnte forpligtelser.

- Den pågældende NCB, som har udsendt på forhånd, er berettiget til at kontrollere og påse gennemførelsen af arrangementer om udsendelse på forhånd til tredjepart.

Artikel 4

Underretning til ECB samt anbefaling vedrørende euromønter

1. NCB'erne skal underrette ECB om alle anmodninger om udsendelse på forhånd, som de modtager fra centralbanker uden for euroområdet eller fra specialiserede kreditinstitutter uden for euroområdet, og om deres stilling hertil, inden de træffer beslutning. NCB'erne skal efterfølgende underrette ECB om en sådan beslutning, såfremt den afviger fra den underretning, som tidligere er givet ECB.

2. Det anbefales, at NCB'erne anvender bestemmelserne i denne retningslinje på euromønter, medmindre andet følger af den ordning, som de kompetente nationale myndigheder har indført.

Artikel 5

Afsluttende bestemmelser

1. Denne retningslinje træder i kraft den 1. oktober 2001.

2. Denne retningslinje er rettet til NCB'erne.

3. Denne retningslinje offentliggøres i De Europæiske Fællesskabers Tidende.

Udfærdiget i Frankfurt am Main, den 13. september 2001.

På vegne af Styrelsesrådet for Den Europæiske Centralbank

Willem F. Duisenberg

(1) EFT L 139 af 11.5.1998, s. 1.

(2) EFT L 55 af 24.2.2001, s. 80.

(3) EFT L 126 af 26.5.2000, s. 1.

(4) EFT L 275 af 27.10.2000, s. 37.